钦定古今图书集成/理学汇编/字学典/第142卷 > 宋许观东斋记事 > 《论礼部韵》
## 钦定古今图书集成/理学汇编/字学典/第142卷 > 宋许观东斋记事 > 《论礼部韵》

古者字未有反切，故训释者但曰“读如某字”而已。至
魏孙炎始作反切，其实出于西域梵学也。自从声韵
日盛，宋周颙始作《四声切韵》行于时。梁沈约又撰《四
声谱》，以为在昔词人，累千岁而不悟，而独得胸襟，穷
其妙旨，自谓入神之作。继是若夏侯该《四声韵略》之
类，纷然各自名家矣。至唐孙始集为《唐韵》，诸书，遂
为之废。本朝真宗时，陈彭年与晁迥、戚纶条贡举事，
取《字林》《韵集》《韵略》《字统》及《三苍》《尔雅》为《礼部韵》。凡科
场仪范，悉著为格。又景祐四年，诏国子监以翰林学
士丁度修《礼部韵略》颁行。初，崇政殿说书贾昌朝言：
“旧《韵略》多无训解，又疑单声与重叠字不协义理，致
举人诗赋或误用之。”遂诏度等以唐诸家韵本刊定，
其韵窄者凡三十处，许令附近通用。疑单声及叠出
字皆于字下注解之。此盖今所行《礼部韵》也。吴曾《漫
录》尝论景祐修《韵略》事，既不得其始，徒屑屑于张希
文、郑天休修书先后之辨尔。予因叹近时小学几至
于废绝，遂摭声韵之本末，备论于此，庶览者得以考
云。